La evolución natural de lo prefixo latín SUB en aragonés ye so, en aragonés medieval s'escribia a vegatas Sogorb, con prefixo so- y a vegatas Segorb, con a variant se d'este sufixo. Tamién en la documentación bi heba dandaleyo entre la forma con O, Sogorbio, y formas con E. L'alternancia de E y O ye normal en aragonés y dica se desvién en lo prefixo so- (Somontano y Semontano), pero emplegar la forma con E yera una forma de fer lo toponimo más pareixito a Segobriga. En la documentación eclesiastica se manipulaban tamién las consonants en un sentito u atro: en la Seu de Valencia, a on no se quereba que Segorb pasase a depender de lo bispato de Toledo s'escribe segorbicense, pero atros escriben segobricense.